**Dintr-o poveste**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Port străin şi cărţi străine,

Tot ce din străini ne vine;

A ne-ntrece cu ocara

Şi-a batjocori mereu

Ori hulind pe Dumnezeu

Şi nesocotind bărbaţii

Care ne ridică ţara,

Ori umblând ca apucaţii

Să ne batem vecinic pieptul:

De-am fi oricât de nemernici,

Să ne credem toţi puternici,

Toţi cu cap şi toţi cu dreptul

De-a fi călcători de lege

Şi-ntr-un sat fără de câini:

Astea sunt deocamdată

Voi, iubiţii mei români,

Marfa cea mai căutată.

O, dar nu te înspăimânta:

Nu la noi, se înţelege,

Ci-ntr-o ţară-ndepărtată

Sub pământ, pe undeva.